**KISKŐRÖS VÁROS POLGÁRMESTERE**

### ELŐTERJESZTÉS

(a Képviselő-testület 2022. szeptember 21-i ülésére)

**TÁRGY: KISKŐRÖS VÁROS TULAJDONÁBAN LÉVŐ VÍZIKÖZMŰ VAGYON INGYENES ÁTADÁSA A MAGYAR ÁLLAM RÉSZÉRE**

A víziközmű-szolgáltatásról szóló 2011. évi CCIX. törvény (a továbbiakban: Vksztv.) 6. § (1) bekezdése szerint a víziközmű kizárólag állam vagy települési önkormányzat tulajdonában állhat.

Magyarország helyi önkormányzatairól szóló 2011. évi CLXXXIX törvény (a továbbiakban: Mötv) 13. § (1) bekezdés 21. pontja értelmében a víziközmű-szolgáltatás helyben biztosítható közfeladat, amennyiben a víziközmű-szolgáltatásról szóló törvény rendelkezései szerint a helyi önkormányzat ellátásért felelősnek minősül.

Kiskőrös Város Önkormányzata, mint ellátásáért felelős, a közműves ivóvízellátással, szennyvízelvezetéssel és –tisztítással, környezetvédelmi követelményeknek megfelelő elhelyezéssel kapcsolatos víziközmű-szolgáltatási feladatok ellátására a Kiskunsági Víziközmű-Szolgáltató Kft.- vel (a továbbiakban: Üzemeltető) kötött bérleti üzemeltetési szerződést. Az üzemeltető gondoskodik víziközmű rendszerek működtetéséről, fejlesztéséről: felújítás, pótlás, rekonstrukció, meglévő rendszer bővítése, új víziközmű létesítéséről, a víziközmű-szolgáltatás infrastrukturális feltételeinek megteremtéséről, a szolgáltatás folyamatos meghatározott paraméterekkel történő biztosításáról, vagyon nyilvántartásáról, biztosításáról, a kapcsolódó adminisztrációs feladatok ellátásáról.

Üzemeltető jelezte, hogy 2022. évben jelentős veszteséggel számol, mely az első félévben elérte a 248 millió forintot és az év folyamán a veszteség további emelkedésével számol.

A Vksztv 5/H § (2) bekezdése alapján a szolgáltatás biztosítása érdekében az Önkormányzatoknak lehetősége van arra, hogy az ellátási felelősséget, a víziközmű vagyont és működtető vagyont, a szolgáltató társaságánál fennálló tulajdonosi részesedést ingyenesen átadhatja a Magyar Állam részére.

A nemzeti vagyonról szóló 2011. évi CXCVI. törvény 5. § (5) bekezdés a) pontja alapján a víziközmű, az önkormányzat korlátozottan forgalomképes vagyonát képezi.

Kiskőrös Város Képviselő-testülete a 76/2022. számú határozatával döntött azon szándékáról, hogy csatlakozik a víziközmű-szolgáltatáshoz kapcsolódó ellátási felelősség és a víziközmű vagyon ingyenes átadása a Magyar Állam részére tárgyú integrációs programhoz.

Az ingyenes vagyonátadás során a víziközmű vagyon és működtető vagyon, valamint az ellátásért való felelősség a Magyar Állam tulajdonába és a 2020. évben létrejött 100%-os állami tulajdonban lévő Nemzeti Vízművek Zrt. vagyonkezelésébe kerül, melynek feladata az állami tulajdonú víziközmű felett a víziközmű működtető eszközök és rendszerfüggetlen víziközmű-elemek, valamint az állami vagyonról szóló 2007. évi CVI. törvény rendelkezései alapján a víziközmű-szolgáltató társaságok állami tulajdonú társasági részesedése felett az államot megillető jogok és kötelezettségek gyakorlása.

Az önkormányzatok 2022. szeptember hónapban a határozat-tervezet mellékletét képező megállapodás keretében döntenek a tulajdonukban lévő víziközmű és az azt működtető vagyon ingyenes Magyar Államra történő átruházásáról. A határozat-tervezet mellékletét képező tranzakciós szerződés jelen állapotában egy keretszerződés, a Nemzeti Vízművek Zrt.-vel, a Kiskunsági Víziközmű-Szolgáltató Kft.-vel történt egyeztetést követően ölt végleges tartalmat.

A város víziközmű vagyonának értéke jelenleg, ivóvízhálózat vonatkozásában bruttó 913.272.713,-Ft, szennyvízhálózat vonatkozásában 3.885.469.670,-Ft. A vagyon mértéke és értéke a víziközművagyon Magyar Állam részére történő tényleges átadásának időpontjáig változhat.

A víziközmű szolgáltatást érintő önkormányzati tulajdonban lévő ingatlanok, melyek állami tulajdonba kerülnek:

* a Kiskőrös, 103 hrsz-on nyilvántartott, kivett szennyvíztisztító telep,
* a Kiskőrös, 2571 hrsz-on nyilvántartott, kivett vízmű (víztorony),
* a Kiskőrös, 104/4 hrsz-on nyilvántartott, kivett vízmű (ivóvízkút),
* a Kiskőrös, 105 hrsz-on nyilvántartott, kivett vízmű (víztisztító telep),
* a Kiskőrös, 329/2 hrsz-on nyilvántartott, kivett vízmű (ivóvízkút),
* a Kiskőrös, 351/2 hrsz-on nyilvántartott, kivett vízmű (ivóvízkút),
* a Kiskőrös, 010/17 hrsz-on nyilvántartott, kivett vízmű (ivóvízkút),
* a Kiskőrös, 0510/22 hrsz-on nyilvántartott, kivett vízmű (ivóvízkút).

Kiskőrös Város Önkormányzatának a Kiskunsági Víziközmű-Szolgáltató Kft.-nél fennálló tulajdonosi részesedése 26.000.000,-Ft, ami megközelítőleg 7,7%.

Az integráció lefolytatása folyamatos, a legkésőbb 2022. október 31. napjáig megkötésre kerülő megállapodás mellékletét képező vagyon értéke a jelen állapothoz képest változhat, ezért azt 2022. október 31.-i állapotnak megfelelően aktualizálni szükséges.

Fentiekre figyelemmel javasom, hogy a Képviselő-testület a határozat-tervezet mellékletében foglaltak szerint döntsön.

**Kiskőrös, 2022. szeptember 15.**

**Domonyi László s.k.,**

**polgármester**

**HATÁROZAT - TERVEZET**

A Képviselő-testület:

1. kinyilvánítja azon szándékát, hogy Kiskőrös Város Önkormányzata, mint a város víziközmű rendszereinek (ivóvíz-, szennyvízhálózat) tulajdonosa, a víziközmű-szolgáltatás biztosítása vonatkozásában fennálló ellátási kötelezettségének a Magyar Állam részére történő átruházására irányuló integrációs programban részt kíván venni.
2. Kiskőrös Város Önkormányzata tulajdonában lévő víziközmű vagyont és az azt működtető vagyont a Magyar Állam részére térítésmentesen átadja.
3. a határozat-tervezet mellékletét képező

* víziközmű vagyon és az azt működtető vagyon,
* az átruházással érintett víziközmű vagyonhoz tartozó, víziközmű-fejlesztésre fel nem használt források tulajdonjogának térítésmentesen, nyilvántartási értéken történő átvezetéséről szóló megállapodás tervezetét megismerte, annak fő szövegtartalmával egyetért azzal, hogy a vagyon és a működtető vagyon nyilvántartási értékét a tranzakciós szerződésben foglalt határidők napjával aktualizálni szükséges.

1. felhatalmazza a polgármestert, hogy a víziközmű vagyon és az azt működtető vagyon Magyar Állam részére történő térítésmentes átadására vonatkozó tranzakciós szerződést aláírja, valamint az átadáshoz kapcsolódó jognyilatkozatokat megtegye.

**Felelős:** Domonyi László Mihály polgármester

**Határidő:** azonnal és folyamatos